CELEX: 52005XG0407(01)
Language: fi
Date: 2005-02-21 00:00:00
Title: Neuvoston päätelmät 21 päivältä helmikuuta 2005 yleissivistävästä ja ammatillisesta koulutuksesta Lissabonin strategian välitarkistuksen yhteydessä

7.4.2005   
            
            
               FI
            
            
               Euroopan unionin virallinen lehti
            
            
               C 85/1
            
         
      NEUVOSTON PÄÄTELMÄT
   
   21 päivältä helmikuuta 2005
   yleissivistävästä ja ammatillisesta koulutuksesta Lissabonin strategian välitarkistuksen yhteydessä
   (2005/C 85/01)
   EUROOPAN NEUVOSTO, joka
   ottaa huomioon seuraavaa:
   
               1.
            
            
               Eurooppa-neuvosto asetti Euroopan unionille Lissabonissa 23. ja 24. maaliskuuta 2000 uuden strategisen tavoitteen, jonka mukaan Euroopan unionista tulee ”maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta”, ja Tukholmassa 23. ja 24. maaliskuuta 2001 kokoontunut Eurooppa-neuvosto vahvisti tämän tavoitteen.
            
         
               2.
            
            
               Kaikki oppimismuodot ja kaikki yleissivistävän ja ammatillisen koulutuksen tasot ja ulottuvuudet kattava elinikäinen oppiminen edistää huomattavasti kaikkia näitä tavoitteita ja kestävän kehityksen toteutumista, kuten Lissabonin Eurooppa-neuvostokin totesi.
            
         
               3.
            
            
               Euroopan unionissa 33 miljoonaa ihmistä ei käy työssä, Euroopan työvoima vanhenee, ja 32 prosenttia työikäisestä väestöstä (78 miljoonaa) on heikosti koulutettua. Kuitenkin seuraavien viiden vuoden aikana ainoastaan 15 prosenttia uusista työpaikoista on tarkoitettu peruskoulutuksen saaneille henkilöille ja 50 prosenttia uusista työpaikoista edellyttää korkeasti koulutettuja työntekijöitä.
            
         
               4.
            
            
               Erityisesti Koulutus 2010 -työohjelman puitteissa on edistytty kansallisella ja Euroopan tasolla.
            
         
               5.
            
            
               Komissio on esittänyt kevään 2005 Eurooppa-neuvostolle osoitetun tiedonannon (”Kasvua ja työtä Euroopan tulevaisuuden hyväksi — Uusi alku Lissabonin strategialle”); neuvosto toteaa, että on löydettävä aloja, joilla Eurooppa-neuvosto voi tukea edistymisen jatkumista.
            
         KOROSTAA SEURAAVAA:
   
               6.
            
            
               Tietoyhteiskunnalla on keskeinen asema Lissabonin strategiassa. Yleissivistävä ja ammatillinen koulutus ovat siksi ensiarvoisen tärkeitä, sillä ne tarjoavat välttämättömän perustan osaamiselle ja uuden luomiselle.
               
                           —
                        
                        
                           Kilpailukykyä ja talouskasvua koskevat Lissabonin tavoitteet voidaan saavuttaa vain, jos työmarkkinoille tulevilla nuorilla on riittävät, korkeatasoisessa yleissivistävässä ja ammatillisessa koulutuksessa hankitut valmiudet, jotka vastaavat yhteiskunnan kehitystä.
                        
                     
                           —
                        
                        
                           Tehokkaampi investointi yleissivistävään ja ammatilliseen koulutukseen lisää yleensä huomattavasti maan kansantuloa ja vaikuttaa opiskelijoiden tulevaan tulotasoon.
                        
                     
                           —
                        
                        
                           Yleissivistävän ja ammatillisen koulutuksen laadun ja saatavuuden parantaminen sekä siihen osallistuvien määrän lisääntyminen mahdollistavat yhä useampien ihmisten henkilökohtaisen kehittymisen ja edistävät samalla kestävää talouskasvua, sosiaalista yhteenkuuluvuutta sekä uusien ja parempien työpaikkojen luomista.
                        
                     
                           —
                        
                        
                           Yleissivistävään ja ammatilliseen peruskoulutukseen osallistuvien ja sen suorittaneiden määrän kasvu vaikuttavat myönteisesti työvoiman laatuun, parantavat työllistyvyyttä ja vähentävät siten julkisia menoja.
                        
                     
                           —
                        
                        
                           Korkeakoulutuksen alalla yhdistyvät tutkimus, koulutus ja innovointi, ja sillä on sen vuoksi keskeinen merkitys Euroopan unionin kilpailukyvylle.
                        
                     
                           —
                        
                        
                           Yksikään pitkälle kehittynyt talous ei selviydy, ellei kansalaisten taitoja saateta jatkuvasti ajan tasalle heidän iästään riippumatta. Elinikäinen oppiminen on tämän vuoksi keskeisessä asemassa ja siihen on kannustettava kaikissa jäsenvaltioissa. Se lisää työvoiman yleistä osaamisen tasoa ja auttaa mukautumaan nopeasti työmarkkinoiden muuttuviin tarpeisiin ja uuteen teknologiaan sekä parantaa edellytyksiä ammatilliseen ja maantieteellisen liikkuvuuteen. Tässä mielessä on olennaisen tärkeää tarjota kaikille peruskoulutusta tieto- ja viestintätekniikoissa (digitaalinen lukutaito).
                        
                     
         
               7.
            
            
               Kestävän kasvun sekä ”uusien ja parempien työpaikkojen luomisen” osalta yleissivistävä ja ammatillinen koulutus antavat perustan laadultaan parempien työpaikkojen luomiselle ja kasvun ylläpitämiselle. Näin on varsinkin tietoon perustuvissa yhteiskunnissa ja talouksissa.
               
                           —
                        
                        
                           Uusia työpaikkoja voidaan saada aikaan ainoastaan suuremman ja työllisyyttä paremmin edistävän talouskasvun avulla. Tämä puolestaan edellyttää, että työvoimalla on yrittäjien ja yritysten tarvitsemat taidot ja osaaminen.
                        
                     
                           —
                        
                        
                           Korkealaatuisemmat työpaikat edellyttävät työntekijältä parempaa osaamista, mikä puolestaan edellyttää yksilön kehityksen tehostamista yleissivistävän ja ammatillisen koulutuksen kaikilla tasoilla ja koko eliniän ajan väestörakenteen muutoksen huomioon ottaen. Yleissivistävä ja ammatillinen koulutus, virallisen järjestelmän ulkopuolinen koulutus ja arkioppiminen ovat keinoja tämän saavuttamiseksi.
                        
                     
                           —
                        
                        
                           Yleissivistävä ja ammatillinen koulutus lisäävät nuorten tietoisuutta ympäristönäkökohdista ja auttavat heitä ymmärtämään, että kestävällä talouskasvulla ei pidä vaarantaa tulevien sukupolvien tarpeita nykyisten sukupolvien tarpeita täytettäessä.
                        
                     
         
               8.
            
            
               Sosiaalisen yhteenkuuluvuuden lisäämisen osalta yleissivistävä ja ammatillinen koulutus edistävät ymmärtämystä ja suvaitsevaisuutta. Lisäksi ne tarjoavat kaikille tasapuolisemmat lähtökohdat elämään.
               
                           —
                        
                        
                           Varhain aloitettu koulutus antaa parhaat mahdollisuudet kehittää lasten sosiaalisia taitoja ja valmistaa heitä valmentamiseen yhä monikulttuurisempaan maailmaamme, ja erityisesti vähäosaiset lapset saavat sen ansiosta paremmat valmiudet koulua varten.
                        
                     
                           —
                        
                        
                           Kansalaiskasvatus laajimmassa merkityksessään, mukaan luettuina mahdollisuudet kansalaisyhteiskuntaan osallistumiseen, on täydentävä keino torjua kulttuurista ja sosiaalista syrjäytymistä ja auttaa nuoria sekä henkilöitä, joilla on erityistarpeita, integroitumaan yhteiskuntaan.
                        
                     
         PALAUTTAA MIELEEN SEURAAVAA:
   
               9.
            
            
               Neuvosto sopi Lissabonin päätelmien mukaisesti johdonmukaisesta ja yhdennetystä työohjelmasta, jota nyt kutsutaan Koulutus 2010 -ohjelmaksi. Neuvosto ja komissio korostivat helmikuussa 2004 hyväksytyssä, Eurooppa-neuvostolle osoitetussa yhteisessä väliraportissaan kolmea painopistealuetta, jotka edellyttävät välittömiä toimia:
               
                           —
                        
                        
                           uudistusten ja investointien keskittäminen osaamisyhteiskunnan kannalta keskeisille aloille
                        
                     
                           —
                        
                        
                           elinikäisen oppimisen toteuttaminen käytännössä
                        
                     
                           —
                        
                        
                           yleissivistävän ja ammatillisen koulutuksen eurooppalaisen alueen luominen.
                        
                     
         
               10.
            
            
               Europass-todistuksesta sekä muista keskeisistä kysymyksistä, kuten virallisen järjestelmän ulkopuolisen koulutuksen ja arkioppimisen määrittämisestä ja kelpoisuudesta, laadunvarmistuksesta ammatillisessa koulutuksessa ja elinikäisestä ohjauksesta, on päästy yhteisymmärrykseen. Etusijalle olisi nyt asetettava tämän yhteisymmärryksen täytäntöönpano kansallisella tasolla. Ammatillisen koulutuksen uudistusten ja investointien tulevat painopisteet määriteltiin 15. marraskuuta 2004 annetuissa neuvoston päätelmissä, joiden pohjalta hyväksyttiin Maastrichtin julkilausuma 14. joulukuuta 2004.
            
         
               11.
            
            
               Bolognan prosessin vauhdittamana korkeakoulutuksen alalla on edistytty eri puolilla Eurooppaa opetussuunnitelmien uudistamisessa. Lisäksi joulukuussa 2003 hyväksyttiin Erasmus Mundus -ohjelma tukemaan EU:n asemaa maailmanlaajuisena oppimisen osaamiskeskuksena. EU:n lisätoimet ja tuki ovat kuitenkin tarpeen, jotta korkeakoulut voisivat toteuttaa ratkaisevan tärkeää tehtäväänsä pyrittäessä Lissabonin tavoitteisiin.
            
         
               12.
            
            
               Työohjelman mukaisen edistymisen seuraamiseksi neuvosto hyväksyi toukokuussa 2003 useita koko Euroopan unionia koskevia viitearvoja. Ne kaikki ovat tärkeitä Lissabonin strategian kannalta ja ne olisi sen takia saavutettava vuoteen 2010 mennessä.
            
         
               13.
            
            
               Kansallisella tasolla on käynnissä yleissivistävien ja ammatillisten koulutusjärjestelmien uudenaikaistaminen, mutta paljon on vielä tehtävä tarvittavien uudistusten täytäntöönpanemiseksi.
            
         SUOSITTELEE SEURAAVAA:
   
               14.
            
            
               Vuonna 2006 Eurooppa-neuvostolle toimitettavan neuvoston ja komission seuraavan yhteisen selvityksen valmisteluina toteutetaan Euroopan ja kansallisella tasolla lisätoimia Lissabonin välitarkistuksen perusteella vuoden 2004 yhteisessä väliraportissa ”Koulutus 2010” esitettyjen ensisijaisten keinojen mukaisesti, ottaen erityisesti huomioon toimet inhimillisen pääoman kehittämiseksi:
               
                           —
                        
                        
                           Uudistukset ja investoinnit keskitetään osaamisyhteiskunnan kannalta keskeisille aloille
                           
                                       —
                                    
                                    
                                       Toteutetaan Lissabonin tavoite lisätä merkittävästi koulutusalan julkisia ja yksityisiä investointeja ja tehostaa niiden käyttöä.
                                    
                                 
                                       —
                                    
                                    
                                       Kehitetään osaamiskulttuuria ja arviointijärjestelmiä sen varmistamiseksi, että yleissivistävää ja ammatillista koulutusta koskevista EU:n järjestelmistä tulee laadultaan maailmanlaajuisia esikuvia.
                                    
                                 
                                       —
                                    
                                    
                                       Parannetaan hallintoa kansallisella tasolla ottamalla mukaan kaikki asiaankuuluvat sidosryhmät, myös työmarkkinaosapuolet, ja tehostamalla koordinointia asianomaisten viranomaisten välillä.
                                    
                                 
                                       —
                                    
                                    
                                       Vahvistetaan synergiaa ja täydentävyyttä koulutuksen ja muiden politiikan alojen, kuten työllisyys-, tutkimus- ja innovointi- sekä makrotalouspolitiikan, välillä.
                                    
                                 
                     
                           —
                        
                        
                           Elinikäisen oppimisen toteuttaminen käytännössä
                           Elinikäistä oppimista koskevissa kansallisissa strategioissa olisi pyrittävä varmistamaan, että kaikki kansalaiset voivat hankkia osaamisyhteiskunnassa tarvitsemansa keskeiset taidot ja että luodaan avoimia, houkuttelevia ja helppopääsyisiä oppimisympäristöjä. Näihin tavoitteisiin pääsemiseen voidaan vaikuttaa muun muassa seuraavilla toimenpiteillä:
                           
                                       —
                                    
                                    
                                       Lisätään mahdollisuuksia elinikäiseen oppimiseen etäopiskeluna erityisesti hyödyntämällä tieto- ja viestintätekniikkoja.
                                    
                                 
                                       —
                                    
                                    
                                       Tehdään elinikäinen oppiminen houkuttelevammaksi toteuttamalla toimenpiteitä työ- ja perhe-elämän yhteensovittamiseksi.
                                    
                                 
                                       —
                                    
                                    
                                       Määritetään jatkokoulutusta koskevia kustannustenjakomalleja (työnantajat, työntekijät ja julkiset palvelut).
                                    
                                 
                                       —
                                    
                                    
                                       Kehitetään kansallisia strategioita, joilla pyritään muun muassa poistamaan suurten ja pienten yritysten välillä sekä korkeasti koulutettujen ja vähemmän koulutettujen välillä nyt vallitsevat erot mahdollisuuksissa elinikäiseen oppimiseen.
                                    
                                 
                                       —
                                    
                                    
                                       Hyväksytään tuleva elinikäistä oppimista koskeva yhdennetty toimintaohjelma.
                                    
                                 
                     
                           —
                        
                        
                           Yleissivistävän ja ammatillisen koulutuksen eurooppalaisen alueen luominen
                           
                                       —
                                    
                                    
                                       Tehostetaan avointa koordinointimenetelmää esimerkiksi seuraavasti:
                                       
                                                   —
                                                
                                                
                                                   soveltamalla vertaisryhmäoppimista, joka antaa jäsenvaltiolle mahdollisuuden keskittyä painopistealoihinsa,
                                                
                                             
                                                   —
                                                
                                                
                                                   parantamalla yleissivistävää ja ammatillista koulutusta koskevien tilastojen soveltamisalaa, tarkkuutta ja luotettavuutta,
                                                
                                             
                                                   —
                                                
                                                
                                                   määrittämällä indikaattoreita uusilla aloilla ja tekemällä ne toiminnallisiksi yhteisen väliraportin mukaisesti. Tähän kuuluu myös Barcelonassa maaliskuussa 2002 kokoontuneen Eurooppa-neuvoston esittämä vieraan kielen taitoa koskeva indikaattori.
                                                
                                             
                                 
                                       —
                                    
                                    
                                       Hyväksytään yhteisiä eurooppalaisia viitearvoja esimerkiksi keskeisten taitojen sekä opettajakoulutuksen aloilla.
                                    
                                 
                                       —
                                    
                                    
                                       Vahvistetaan korkeakoulujen asemaa Lissabonin strategiassa ja parannetaan korkeakouluopetuksen laatua ja opiskelijoiden ja henkilöstön liikkuvuuden parantamiseksi, jotta koulutuksen kansainvälistä houkuttelevuutta lisättäisiin.
                                    
                                 
                                       —
                                    
                                    
                                       Vahvistetaan synergiaa ja täydentävyyttä korkeakoulutuksen ja tutkimuksen välillä innovoinnin ja työllisyyden kannustamiseksi nuorien tutkijoiden liikkuvuudella ja huippututkimuskeskusten verkottamisella.
                                    
                                 
                                       —
                                    
                                    
                                       Kehitetään vuoden 2006 loppuun mennessä pätevyyksien ja oppimistulosten pohjalta tutkintojen tunnustamista koskevat eurooppalaiset puitteet, jotka muodostavat yhteisen viitekehyksen ammatilliselle koulutukselle ja yleissivistävälle koulutukselle (keskiasteen koulutus ja korkeakoulutus).
                                    
                                 
                     
         KEHOTTAA EUROOPPA-NEUVOSTOA:
   
               15.
            
            
               vahvistamaan, että elinikäinen oppiminen on ja tulee olemaan ehdoton edellytys Lissabonin tavoitteiden saavuttamiselle. Tässä yhteydessä ”Koulutus 2010” -työohjelman onnistunut täytäntöönpano on olennaisen tärkeää sekä tiedon ja innovoinnin kehittämiseksi että useampien ja parempien työpaikkojen luomiseksi;
            
         
               16.
            
            
               hyödyntämään välitarkistusta määrittelemällä ensisijaisiksi seuraavat asiat:
               
                           —
                        
                        
                           yhdenmukaisten ja laajojen elinikäistä oppimista koskevien strategioiden laatiminen jäsenvaltioissa vuoteen 2006 mennessä siten, että niihin sisältyvät koulutuksen kaikki tasot ja ulottuvuudet tarvittavien taitojen ja osaamisen kehittämiseksi, ja ottaen mukaan kaikki asiaankuuluvat sidosryhmät,
                        
                     
                           —
                        
                        
                           huippuosaamisen edistäminen kaikilla yleissivistävän koulutuksen ja ammatillisen koulutuksen järjestelmien tasoilla työpaikkojen ja kasvun sekä sosiaalisen yhteenkuuluvuuden tukemiseksi,
                        
                     
                           —
                        
                        
                           ”Koulutus 2010” -työohjelman täytäntöönpano jäsenvaltioissa, mukaan lukien yleissivistävän ja ammatillisen koulutuksen alojen investointien tarvittava lisääminen ja niiden käytön tehostaminen,
                        
                     
                           —
                        
                        
                           yleissivistävän ja ammatillisen koulutuksen alojen eurooppalaisen yhteistyön tehostaminen uudistuksen edistämiseksi ja tukemiseksi erityisesti
                           
                                       —
                                    
                                    
                                       paremmin jäsenvaltioiden tarpeisiin mukautetun vertaisryhmäoppimisen avulla,
                                    
                                 
                                       —
                                    
                                    
                                       parantamalla edistymisen seurannan laatua,
                                    
                                 
                                       —
                                    
                                    
                                       tehostamalla ammatillisen koulutuksen, korkeakoulutuksen ja tutkimuksen alojen osallistumista Lissabonin strategiaan ja
                                    
                                 
                                       —
                                    
                                    
                                       kehittämällä tutkintojen tunnustamista koskevat eurooppalaiset puitteet ja panemalla ne täytäntöön;
                                    
                                 
                     
         
               17.
            
            
               pyytämään neuvostoa (koulutus, nuoriso ja kulttuuri) osallistumaan sen toimivaltaan kuuluvien näkökohtien, kuten yleissivistävän ja ammatillisen koulutuksen, seurantaan, Lissabonin strategiaan sisältyvien raportointimekanismien mukaisesti;
            
         
               18.
            
            
               sisällyttämään aloite nuorisoa koskevaksi eurooppalaiseksi sopimukseksi Lissabonin strategian välitarkistuksen yhteyteen tavoitteena edistää sellaisen nuoren eurooppalaisen sukupolven esiintuloa, jolla on korkealaatuiset työpaikat ja korkea koulutustaso ja joka kouluttaa itseään sopeutumiskykynsä parantamiseksi, ja määritellä suuntaviivat konkreettisille toimenpiteille tätä tarkoitusta varten ”Koulutus 2010” -työohjelman ja olemassa olevien ohjelmien puitteissa.